
ELŐTERJESZTÉS
a Képviselő-testület 2026. szeptember 14-i nyilvános ülésére

	Tárgy:
	A szociális célú tűzifa támogatás igénylésének szabályairól szóló önkormányzati rendelet módosítása


	Előterjesztő:
	dr. Oláh Kálmán polgármester


	Előkészítette:
	dr. Kiss Balázs Tamás aljegyző




TISZTELT KÉPVISELŐ-TESTÜLET!


A szociális célú tűzifa támogatás jogosultságának feltétele időszakonként felülvizsgálandó.

Az elmúlt években tapasztalt inflációs hatások enyhítésére az alábbi módosítást javaslom:

	Szabály:
	Hatályos rendelet:
	Módosító javaslat:

	jogosultság feltétele a többszemélyes háztartásoknál
	az egy főre jutó havi nettó jövedelem nem haladja meg a 140.000 Ft összeget.
	az egy főre jutó havi nettó jövedelem nem haladja meg a 160.000 Ft összeget.

	jogosultság feltétele az egyszemélyes háztartásoknál
	az egy főre jutó havi nettó jövedelem nem haladja meg a 170.000 Ft összeget.
	az egy főre jutó havi nettó jövedelem nem haladja meg a 210.000 Ft összeget.



A pályázati kiírásnak való megfelelés érdekében kiegészítésre került a rendelet 3. § (4) bekezdése a támogató által előírt rendelkezésekkel.

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjen.

	
	HATÁROZATI JAVASLAT

Zánka Község Önkormányzata Képviselő-testülete a szociális célú tűzifa támogatás igénylésének szabályairól szóló 12/2018. (X.29.) önkormányzati rendelet módosításáról szóló önkormányzati rendelet-tervezetet elfogadja és azt __/2026. (___ . ___ ) számon önkormányzati rendeletei közé iktatja.



Zánka, 2026. szeptember 11.


	
	dr. Oláh Kálmán 
polgármester





Zánka Község Önkormányzata Képviselő-testületének .../.... (...) önkormányzati rendelete
a szociális célú tűzifa támogatás igénylésének szabályairól szóló 12/2018. (X.29.) önkormányzati rendelet módosításáról
(tervezet)
[1] A szabályozás célja a szociális tűzifa támogatáshoz való hozzájutás széleskörű biztosítása.
[2] Zánka Község Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8a. pontjában meghatározott feladatkörében eljárva a következőket rendeli el:
1. §
(1) A szociális célú tűzifa támogatás igénylésének szabályairól szóló 12/2018. (X.29.) önkormányzati rendelet 3. § (1) bekezdése helyébe a következő rendelkezés lép:
„(1) Térítésmentesen jogosult háztartásonként legfeljebb 5 m3 szociális célú tűzifára az az ügyfél, akinek a háztartásában az egy főre jutó havi nettó jövedelem nem haladja meg a 160.000 Ft összeget, egyszemélyes háztartás (egyedül élő) esetén a 210.000 Ft összeget.”
(2) A szociális célú tűzifa támogatás igénylésének szabályairól szóló 12/2018. (X.29.) önkormányzati rendelet 3. § (4) bekezdése helyébe a következő rendelkezés lép:
„(4) A jogosultság megállapítása szempontjából előnyt élvez,
a)	aki az Szt. szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult,
b)	akinek háztartásában a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelnek,
c)	a rendszeres gyermekvédelmi kedvezményben részesülő család,
d)	az egyszülős háztartás,
e)	az a család, amelyikben rokkantsági ellátásban részesülő él,
f)	a 65 év feletti, egyedül élő nyugdíjas, akinek a nyugdíja nem éri el a 150.000 Ft-ot,
g)	a 3 vagy több gyermeket nevelő család.”
2. §
Ez a rendelet a kihirdetését követő napon lép hatályba.

Zánka, 2026. szeptember „    ”




	dr. Oláh Kálmán
polgármester
	dr. Varga Viktória
jegyző





HATÁSVIZSGÁLAT

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

(2) A hatásvizsgálat során vizsgálni kell
a) a tervezett jogszabály valamennyi jelentősnek ítélt hatását, különösen
aa) társadalmi, gazdasági, költségvetési hatásait,
ab) környezeti és egészségi következményeit,
ac) adminisztratív terheket befolyásoló hatásait, valamint
b) a jogszabály megalkotásának szükségességét, a jogalkotás elmaradásának várható következményeit, és
c) a jogszabály alkalmazásához szükséges személyi, szervezeti, tárgyi és pénzügyi feltételeket”.

A szociális célú tűzifa támogatás igénylésének szabályairól szóló rendelet módosításáról szóló rendelet tervezetében (a továbbiakban: „Tervezet”) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

a) A tervezett jogszabály valamennyi jelentősnek ítélt hatása

aa) A jogszabály társadalmi, gazdasági, költségvetési hatásai

A Tervezet jelentősebb társadalmi hatása a szociális ellátás szélesebb körben való biztosítása. A Tervezet jelentősebb gazdasági, költségvetési hatásokat nem keletkeztet.

[bookmark: _Hlk514232937]ab) A jogszabály környezeti és egészségi következményei

A Tervezetnek jelentősebb környezeti és egészségi következménye nem várható.

ac) A jogszabály adminisztratív terheket befolyásoló hatásai

A Tervezet adminisztratív terheket nem keletkeztet.

b) A jogszabály megalkotásának szükségessége, a jogalkotás elmaradásának várható következményei

A rendelet megalkotásának szükségességét indokolja, hogy a hatályos rendelet alapján a szociális tűzifa támogatáshoz való hozzájutás nagymértékben megnehezült, amely ellentétes a jogalkotási célzattal.

c) A jogszabály alkalmazásához szükséges személyi, szervezeti, tárgyi és pénzügyi feltételek

A Tervezet elfogadása esetén a rendelet alkalmazása a jelenlegihez képest többlet személyi, szervezeti, tárgyi és pénzügyi feltételt nem igényel.

